
REFERAT
privind aprobarea proiectului „Crearea şi Dotarea Centrului Naţional de Informare şi Promovare Turistică Timişoara” în vederea accesării fondurilor nerambursabile prin Programul Operaţional Regional 2007-2013, Axa prioritară 5 - "Dezvoltarea durabilă şi promovarea turismului", Domeniul de intervenţie 5.3 – „Promovarea potenţialului turistic şi crearea infrastructurii necesare, în scopul creşterii atractivităţii României ca destinaţie turistică”, Operaţiunea – „Crearea Centrelor Naţionale de Informare şi Promovare Turistică (CNIPT) şi dotarea acestora”
Pentru asigurarea unei dezvoltări economice durabile, dinamice şi competitive, pe lângă realizarea unei infrastructuri de transport şi de turism corespunzătoare este necesară, însă, şi promovarea potenţialului turistic în scopul creşterii atractivităţii zonei pentru turiştii străini şi autohtoni. 
Strategia Naţională de Dezvoltare Regională, elaborată pe baza Planurilor de Dezvoltare Regională şi a cadrului Strategic Naţional de Referinţă 2007-2013, a identificat dezvoltarea turismului ca o prioritate de dezvoltare regională, dat fiind potenţialul turistic existent în toate regiunile. Acest potenţial justifică sprijinul financiar acordat reabilitării infrastructurii zonelor turistice şi valorificării patrimoniului natural, istoric şi cultural, pentru includerea acestora în circuitul turistic şi promovarea lor în scopul atragerii turiştilor. 

Crearea unei reţele de centre de informare şi promovare turistică coordonate în toate zonele turistice principale face şi obiectul analizei şi recomandărilor Master Planului şi vizează extinderea mesajului de ospitalitate faţă de oaspeţi, oferindu-le acestora informaţii corecte pentru a-i sprijini în orientare, a spori confortul şi pentru a determina astfel aprecierea destinaţiei lor.

Obiectivul general al proiectului îl constituie promovarea potenţialului turistic românesc prin crearea Centrului Naţional de Informare şi Promovare Turistică Timişoara (CNIPT Timişoara) parte integrantă din reţeaua de centre de informare turistică din România în scopul creşterii numărul de turişti prin promovarea potenţialului turistic din Timişoara şi arealul său de influenţă, în special din zona Banatului, şi implicit din regiunea de vest. 

Obiectivul specific al proiectului vizează crearea şi dotarea Centrului Naţional de Informare şi Promovare Turistică Timişoara (CNIPT Timişoara) în scopul creşterii numărului de turişti prin oferirea de informaţii corecte, de actualitate şi de a le oferi sprijin în orientarea turistică a acestora, de a le spori confortul necesar şi determinarea acestora în aprecierea destinaţiei alese. În acest sens, se urmăreşte modernizarea şi reorganizarea spaţiului în care îşi desfăşoară activitatea în prezent Infocentrul Turistic al Primăriei Municipiului Timişoara, precum şi dotarea corespunzătoare a acestuia pentru a asigura servicii adecvate de informare şi promovare turistică către turiştii care vizitează oraşul.

Crearea unei reţele de centre naţionale de informare şi promovare turistică ar facilita 
schimbul de informaţii în sectorul turistic între instituţii şi centrele de informare din zonele turistice ale ţării. Astfel devine posibilă şi mult mai uşoară promovarea reciprocă a oraşelor şi a zonelor turistice, ceea ce va duce la dezvoltarea a numeroase regiuni din România.
Prin obiectivele propuse acest proiect contribuie la atingerea obiectivelor strategice ale Planului Integrat de Dezvoltare al Polului de Creştere Timişoara, încadrându-se în obiectivul 1  „Dezvoltarea economică durabilă pe baza industriilor care utilizează înaltă tehnologie, a informaticii, telecomunicaţiilor şi 
serviciilor creative”, politica 1.2 „Consolidarea sectorului terţiar, în special prin dezvoltarea serviciilor creative cu valoare adăugată mare”, programul 1.2.3 „Dezvoltarea infrastructurii şi a serviciilor turistice”.
Conform ghidului solicitantului pentru Programul Operaţional Regional 2007-2013, Axa prioritară 5 - "Dezvoltarea durabilă şi promovarea turismului", Domeniul de intervenţie 5.3 – „Promovarea potenţialului turistic şi crearea infrastructurii necesare, în scopul creşterii atractivităţii României ca destinaţie turistică”, Operaţiunea – „Crearea Centrelor Naţionale de Informare şi Promovare Turistică (CNIPT) şi dotarea acestora”, în momentul  depunerii cererii de finanţare, aceasta trebuie să fie însoţită de Hotărârea Consiliului Local. În acest context, propunem aprobarea proiectului „Crearea şi Dotarea Centrului Naţional de Informare şi Promovare Turistică Timişoara”, precum şi a cheltuielilor ce revin în acest proiect, contribuţia financiară a Municipiului Timişoara fiind de 2% din totalul cheltuielilor eligibile.
Având în vedere cele mai sus menţionate, 
Propunem:

1. aprobarea proiectului „Crearea şi Dotarea Centrului Naţional de Informare şi Promovare Turistică Timişoara”, în valoare de 330.237,72 lei (inclusiv TVA), în vederea accesării fondurilor nerambursabile prin Programul Operaţional Regional 2007-2013, Axa prioritară 5 - "Dezvoltarea durabilă şi promovarea turismului", Domeniul de intervenţie 5.3 – „Promovarea potenţialului turistic şi crearea infrastructurii necesare, în scopul creşterii atractivităţii României ca destinaţie turistică”, Operaţiunea – „Crearea Centrelor Naţionale de Informare şi Promovare Turistică (CNIPT) şi dotarea acestora”.
2.  aprobarea contribuţiei proprii a Primăriei Municipiului Timişoara, în valoare de 69.236,28 lei, formată din: 
· 5.326,56 lei reprezentând cofinanţarea de 2% din valoarea totală a cheltuielilor eligibile, 

· 63.909,72 lei reprezentând TVA aferent proiectului.

TVA aferent cheltuielilor eligibile se va recupera conform prevederilor legale în vigoare. 

3. resursele financiare necesare derulării proiectului se vor asigura în avans,  în condiţiile rambursării/decontărilor ulterioare a cheltuielilor, conform legislaţiei în vigoare.

